Diari Oficial de la Generalitat Valenciana


Sumari del DOGV 9633, del 06-07-2023 (2023/7586)

ORDRE 19/20880, de 30 de juny, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores per a la concessió d'ajudes al desenvolupament i l'aplicació de projectes d'R+D+I en matèria mediambiental d'adaptació, mitigació del canvi climàtic i transició ecològica a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9633

Data del DOGV
:   06-07-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7586


Data del document
:   30-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * legislació

ORDRE 19/20793, de 30 de juny, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores per a la concessió d'ajudes al desenvolupament i l'aplicació de projectes d'R+D+I en matèria mediambiental d'adaptació, mitigació del canvi climàtic i transició ecològica a la Comunitat Valenciana. [2023/7586]  
  
  
Índex  
  
Preàmbul  
Títol I. Disposicions generals i procediment  
Article 1. Objecte i àmbit d'actuació  
Article 2. Entitats beneficiàries i requisits  
Article 3. Actuacions subvencionables  
Article 4. Obligacions de les entitats beneficiàries  
Article 5. Finançament i quantia de les ajudes  
Article 6. Despeses elegibles  
Article 7. Principis que han de respectar les persones investigadores i que formen part del projecte  
Article 8. Termini d'execució, finalització i operativitat  
Article 9. Incompatibilitats i complementarietat d'ajudes públiques  
  
Article 10. Convocatòria  
Article 11. Sol·licitud i documentació  
Article 12. Criteris de valoració  
Article 13. Instrucció del procediment  
Article 14. Avaluació i selecció  
Article 15. Proposta de resolució  
Article 16. Resolució  
Article 17. Modificació de la resolució  
Article 18. Pagament i justificació de les subvencions  
Article 19 Seguiment i control de les actuacions  
Article 20. Règim sancionador  
Títol II. Protecció de dades de caràcter personal  
Article 21 Protecció de dades de caràcter personal  
Títol III. Transparència, subministrament d'informació i dades obertes  
Article 22. Transparència, subministrament d'informació i dades obertes  
Disposició addicional única. Incidència pressupostària  
Disposició final primera. Delegació  
Disposició final segona. Habilitació  
Disposició final tercera. Entrada en vigor  
  
  
PREÀMBUL  
  
L'Acord de París, adoptat el desembre de 2015, és una fita d'importància històrica en la lluita mundial contra el canvi climàtic. L'acord té com a objectiu una transició global que culminarà en un model de desenvolupament baix en carboni i resilient al canvi climàtic. Estableix un objectiu per a limitar el calfament global per davall dels 2 °C respecte dels nivells preindustrials i prosseguir els esforços per a limitar l'augment de temperatura d'1,5 °C, fet que obri un ventall d'oportunitats d'actuació en tots els àmbits amb beneficis per a les administracions públiques i la salut de la població. La contribució de la Unió Europea a l'Acord de París és el compromís polític establit en les conclusions del Consell Europeu del 23 i 24 d'octubre de 2014, que van acordar el marc d'actuació de la Unió Europea en matèria de clima i energia fins a l'any 2030.  
Així mateix, el 30 de gener de 2016, la Comissió Europea va presentar el paquet «Energia neta per a tots» per a accelerar tant la transició cap a una energia neta, com el creixement i la creació d'ocupació, mantenint la competitivitat de la Unió Europea. El paquet pretén crear un sistema energètic europeu més sostenible, segur i competitiu que permeta compatibilitzar el compliment dels objectius de canvi climàtic establits en l'Acord de París amb el lliurament d'energia a la persona consumidor a preus assequibles.  
La Comunicació de la Comissió de 8 de març de 2011, estableix el full de ruta cap a una economia hipocarbònica competitiva en 2050. En aquest full de ruta, la UE estableix com a objectiu la reducció de les emissions de gasos d'efecte d'hivernacle en un 80-95 % respecte dels nivells de 1990, amb dos objectius intermedis: 40 % en 2030 i 60 % en 2040. D'altra banda, la Conferència de les Parts del Conveni Marc de Nacions Unides sobre Canvi Climàtic, celebrada el desembre de 2007 a Bali, defineix per primera vegada, en condicions d'igualtat, la mitigació i l'adaptació com els pilars fonamentals de la lluita global contra el canvi climàtic.  
En aquest context, l'Estratègia valenciana de canvi climàtic i energia 2030 preveu entre les mesures i actuacions de mitigació la investigació, el desenvolupament i la innovació tecnològica com a àmbits clau davant de la lluita contra el canvi climàtic. En aquest sentit, considera que és necessari augmentar el coneixement i potenciar la investigació sobre el canvi climàtic, els seus impactes i les opcions d'adaptació, així com la millora de l'eficiència energètica i l'estudi de tècniques noves que permeten la minimització o la limitació de les emissions i l'adaptació als efectes del canvi climàtic. En aquest sentit, és important aprofitar el potencial que es pot oferir en conjunt des del sistema valencià d'R+D+I.  
Així, és indispensable fomentar la investigació en matèria d'adaptació i mitigació del canvi climàtic, en tècniques de les quals es deriven beneficis mediambientals i es traduïsquen també en referents globals d'avanços tècnics en matèria energètica, especialment en les procedents de fonts renovables, així com en la lluita contra el canvi climàtic, que fomenten la investigació en matèria d'energies renovables; emmagatzematge d'energies renovables; nous materials o noves aplicacions de materials d'ús en qualsevol àmbit productiu que impliquen reducció de gasos d'efecte d'hivernacle; de la mateixa manera, es fomentarà la investigació en tècniques de captació de CO2.  
En aquest sentit, cal indicar també que l'emmagatzematge és clau per a donar flexibilitat al sistema energètic i, per tant, millorar la integració de les energies renovables, tal com recullen el Pla nacional integrat d'energia i clima (PNIEC) 2021-2030, l'Estratègia de descarbonització a llarg termini (ELP) i l'Estratègia d'emmagatzematge energètic, que estima les necessitats d'emmagatzematge en 20 GW per a l'any 2030. També resulten estratègics nous desenvolupaments en relació amb la utilització de recursos naturals per a la generació d'energies renovables, punt en què destaca l'objectiu d'aconseguir una quota d'energia procedent de fonts renovables d'almenys el 32 % del consum final brut d'energia de la UE en 2030.  
Integrar en aquest context l'anàlisi dels impactes en salut derivats de les mesures d'adaptació i mitigació des del paradigma One Health i un enfocament multidisciplinari pot ser un valor afegit a les propostes de projectes d'R+D+I.  
El canvi climàtic és la màxima amenaça per a la salut mundial del segle XXI i futura. La salut està i estarà afectada pels canvis de clima a través d'impactes directes (onades de calor, sequeres, tempestes fortes i augment del nivell de la mar) i impactes indirectes (malalties de les vies respiratòries i les transmeses per vectors, inseguretat alimentària i de l'aigua, desnutrició i desplaçaments forçats).  
Davant del canvi climàtic, les actuacions no s'han de dirigir únicament cap a la mitigació d'emissions. És necessari un esforç en adaptació que minimitze la vulnerabilitat de les persones als problemes en salut derivats del canvi climàtic. Són necessaris sistemes que redoblen els esforços en mesures de promoció i protecció de la salut, que la integren en totes les polítiques per tal de millorar la capacitat de resposta dels sistemes de salut.  
Per tant, la conscienciació i sensibilització de tots els estrats de la societat sobre els efectes del canvi climàtic i les seues implicacions en la salut poden enfortir la implementació d'accions de mitigació i mobilitzar capital social per al desenvolupament de programes i polítiques públiques en medi ambient i salut per a transformar i aconseguir una societat nostra més resilient al canvi climàtic.  
Les ajudes que es regulen en la present ordre, de conformitat amb el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no estan subjectes a l'article 107.1 del Tractat de funcionament de la Unió Europea. D'acord amb l'apartat 2.1.1 de la Comunicació de la Comissió sobre el Marc d'Ajudes Estatals d'Investigació i Desenvolupament i Innovació (2014/C 198/01), publicat en el Diario Oficial de la Unión Europea de 27.06.2014, no s'aplicarà el que disposa l'article 107.1 del Tractat de funcionament de la Unió Europea a les ajudes previstes en aquesta ordre que s'atorgaran a organismes d'investigació per a activitats no econòmiques, perquè es tracta d'activitats primàries d'investigació de caràcter no econòmic, que no consisteixen en l'oferta de béns i/o serveis en un mercat determinat, i, per tant, no suposen una distorsió de la competència en el mercat interior europeu.  
Quan l'entitat beneficiària duga a terme quasi exclusivament activitats no econòmiques, podran quedar exclosos íntegrament de l'àmbit d'aplicació de l'article 107.1 del Tractat de funcionament de la Unió Europea, sempre que les seues activitats econòmiques siguen purament accessòries, és a dir, que corresponguen a una activitat que estiga relacionada directament amb el seu funcionament o siga necessària per al funcionament de l'organisme d'investigació o estiga estretament vinculada al seu ús principal no econòmic, i tinga un abast limitat.  
Es considerarà que això es produeix quan les activitats econòmiques són necessàries per a l'entitat i d'abast limitat; l'activitat econòmica està relacionada directament amb el funcionament de l'entitat o estretament vinculada al seu principal ús o activitat no econòmica; consumeixen exactament les mateixes entrades (com material, equipament, mà d'obra i capital fix) que les activitats no econòmiques, i la capacitat assignada cada any a aquestes activitats econòmiques no supera el 20 % de la capacitat anual total de l'entitat de què es tracte.  
Les entitats beneficiàries que, a més d'activitats no econòmiques, duguen a terme també activitats econòmiques, hauran de consignar separadament el finançament, els costos i els ingressos respectius.  
En aplicació d'això, les ajudes que preveu aquesta ordre no tindran la consideració d'ajudes d'estat.  
Aquesta ordre queda prevista en el Pla estratègic de subvencions de la Conselleria d'Agricultura, Desenvolupament Rural, Emergència Climàtica i Transició Ecològica, i els seus organismes públics, per al període 2021-2023, per Resolució de 27 de juliol de 2022, de la consellera d'Agricultura, Desenvolupament Rural, Emergència Climàtica i Transició Ecològica, per la qual es modifica el Pla estratègic de subvencions de la Conselleria d'Agricultura, Desenvolupament Rural, Emergència Climàtica i Transició Ecològica, i els seus organismes públics, per al període 2021-2023.  
A més, aquesta ordre compleix els principis de necessitat, eficàcia, seguretat jurídica, transparència i eficiència que es recullen en l'article 129 de la Llei 39/2015, d'1 d'octubre, del procediment administratiu comú de les administracions públiques (d'ara en avant, Llei 39/2015). Les presents bases reguladores es configuren com a instrument adequat per a aconseguir els fins perseguits, en considerar que les ajudes que preveuen es justifiquen en la necessitat de fomentar la investigació en matèria d'adaptació i mitigació del canvi climàtic, en tècniques de les quals es deriven beneficis mediambientals i es traduïsquen també en referents globals d'avanços tècnics en matèria energètica, especialment en aquelles procedents de fonts renovables i que estan incloses en el Pla estratègic de subvencions de la Conselleria d'Agricultura, Desenvolupament Rural, Emergència Climàtica i Transició Ecològica, i els seus organismes públics, per al període 2021-2023. De manera específica, es compleixen els principis de necessitat i eficàcia, ja que els articles 164, apartat e, i 165.1 de la Llei 1/2015, de 6 de febrer, d'hisenda pública, del sector públic instrumental i de subvencions (d'ara en avant Llei 1/2015), exigeixen que les bases reguladores de subvencions siguen aprovades mitjançant una ordre de la persona titular de la conselleria competent en la matèria. Igualment, s'ha tingut en consideració, com a principi inspirador, la reducció de les càrregues administratives que l'aplicació d'aquesta norma porta implícita. També s'adequa al principi de proporcionalitat, ja que l'ordre conté la regulació imprescindible per a atendre les necessitats que cal cobrir. El principi de seguretat jurídica es garanteix, atés que l'ordre és coherent amb la resta de l'ordenament jurídic i el principi de transparència perquè en el seu procés d'elaboració s'ha donat audiència pública al projecte. Finalment, en aplicació del principi d'eficiència, aquesta ordre contribueix a racionalitzar la gestió dels recursos públics, ja que millora la coordinació, la planificació i la valoració de l'execució en la matèria que es regula.  
En la tramitació fins a l'aprovació d'aquesta ordre, dictada en el marc del que disposa l'article 49.3 3r i concordants de l'Estatut d'Autonomia de la Comunitat Valenciana, aquesta ha sigut objecte de tràmit d'informació pública i informada per l'Advocacia de la Generalitat. També s'ha consultat el Servei de Política Regional de la Unió Europea i de la Comunitat Valenciana.  
Per tot això, de conformitat amb la Llei 38/2003, de 17 de novembre, general de subvencions (d'ara en avant, Llei 38/2003), i del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i a proposta de la direcció general competent en matèria de transició ecològica, i del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i dels articles 160.2 i 165 de la Llei 1/2015, i d'acord amb el Decret llei 6/2021, d'1 d'abril del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, vist l'informe de l'Advocacia General de la Generalitat i l'informe de la Intervenció Delegada, i d'acord amb totes les consideracions anteriors:  
  
  
  
ORDENE  
  
TÍTOL I  
Disposicions generals i procediment  
  
Article 1. Objecte i àmbit d'actuació  
1. L'objecte d'aquestes bases és establir els requisits i el procediment per a subvencionar, en règim de concurrència competitiva, projectes d'R+D+I en matèria mediambiental d'adaptació, mitigació del canvi climàtic, transició ecològica i energètica a la Comunitat Valenciana dels quals es deriven beneficis mediambientals, les entitats beneficiàries dels quals es concreten en l'article 2, en l'àmbit de les seues activitats no econòmiques.  
2. Les actuacions subvencionables seran les que recull l'article 3, sempre que complisquen els requisits que estableix l'article 2.  
  
3. Les ajudes tenen com a finalitat fomentar les activitats d'R+D+I amb la finalitat d'incrementar la competitivitat i el lideratge internacional de la ciència i la tecnologia a través de la generació de coneixement científic, mitjançant una investigació de qualitat en matèria mediambiental d'adaptació, mitigació del canvi climàtic, transició ecològica i energètica a la Comunitat Valenciana.  
  
Article 2. Entitats beneficiàries i requisits  
1. Poden ser entitats beneficiàries de les ajudes:  
a) Universitats de la Comunitat Valenciana, de titularitat pública i privada, amb capacitat i activitat demostrada en R+D+I, d'acord amb el que preveu la Llei orgànica 6/2001, de 21 de desembre, d'universitats, que estiguen inscrites en el Registre d'universitats, centres i títols, creat pel Reial decret 1509/2008, de 12 de setembre, pel qual es regula el Registre d'universitats, centres i títols.  
b) Centres d'investigació de la Comunitat Valenciana, incloent-hi centres tecnològics, organismes públics d'investigació, instituts d'investigació i els organismes de transferència tecnològica, tots de naturalesa pública, el principal objectiu dels quals siga realitzar de manera independent investigació fonamental, investigació industrial, desenvolupament experimental i de transmissió de tecnologia, i que, a més, tots els beneficis d'aquesta activitat es reinvertisquen en la divulgació dels seus resultats i en l'ensenyament, sempre que estiguen constituïdes vàlidament i tinguen domicili fiscal o un centre de treball a la Comunitat Valenciana.  
c) Parcs científics amb personalitat jurídica pròpia participada per una universitat de la Comunitat Valenciana, sempre que estiguen constituïts vàlidament i tinguen domicili fiscal o un centre de treball a la Comunitat Valenciana.  
2. Requisits  
Per a obtindre la condició d'entitat beneficiària de la subvenció, les entitats indicades en el punt anterior han de complir els requisits següents:  
2.1. Condicions generals  
a) Les que estableix l'article 13 de la Llei 38/2003, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
b) Complir les obligacions tributàries davant de l'Estat i la Generalitat Valenciana, així com les obligacions davant de la Seguretat Social, així com estar al corrent en el compliment de la seua obligació de rendir comptes anuals davant de la Sindicatura de Comptes, en el cas que hi estiguen obligats.  
c) No tindre cap deute per reintegrament contret amb administracions públiques ni amb les entitats que integren el sector públic instrumental, de conformitat amb el que disposa l'article 34.5 de la Llei 38/2003.3.  
L'acreditació del compliment d'aquests requisits s'efectuarà sense perjudici del que estableix l'article 28.2 de la Llei 39/2015, d'1 d'octubre, del procediment administratiu comú de les administracions públiques. Quan l'Administració actuant consulte o recapte dades o documents que estiguen en el seu poder o que hagen sigut elaborats per qualsevol altra administració, el règim aplicable serà el següent:  
  
a) L'òrgan gestor del procediment ha d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat i residència fiscal davant de l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social, dades del Registre de representants de l'Autoritat de Certificació de la Comunitat Valenciana (ACCV) i les del Registre Públic Concursal. No obstant això, si la persona interessada s'hi vol oposar, és imprescindible que indique la informació concreta a la consulta de la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que estableix la disposició addicional huitena de la Llei orgànica 3/2018, de 5 de desembre, l'article 4 de la Llei 40/2015, d'1 d'octubre, de règim jurídic del sector públic, i l'article 13 de la Llei 38/2003, de 17 de novembre, general de subvencions.  
2.2. Condicions particulars respecte de les persones investigadores principals i que formen part del projecte.  
a) Les persones investigadores principals han de tindre formalitzada la seua vinculació amb l'entitat beneficiària en una categoria professional que requerisca ser doctor/a de tipus funcionarial, estatutària o laboral, estar en servei actiu i complir amb qualsevol altre requisit legal que els siga aplicable, que haurà d'acreditar-se mitjançant el títol de doctor/a de la persona investigadora principal o persones investigadores principals i la vida laboral que reflectisca la vinculació amb l'entitat beneficiària en una categoria professional que requerisca ser doctor/a, de tipus funcionarial, estatutària o laboral, i estar en servei actiu.  
b) La resta de persones investigadores que forme part del projecte ha de ser personal investigador doctor/a o estar en possessió de la titulació universitària de llicenciatura, enginyeria, arquitectura o grau, que tinga formalitzada amb un centre d'investigació la seua vinculació funcionarial, estatutària o laboral, estar en servei actiu i complir amb qualsevol altre requisit legal que siga aplicable, que haurà d'acreditar-se mitjançant la titulació universitària de llicenciatura, enginyeria, arquitectura o grau, la vida laboral que reflectisca la seua vinculació funcionarial, estatutària o laboral formalitzada amb un centre d'investigació de l'entitat beneficiària i estar en servei actiu.  
c) Cap persona de les que forma part del projecte, incloent-hi la persona investigadora principal o persones investigadores principals, podrà participar en un altre projecte per al qual se sol·licite aquesta ajuda.  
d) Durant l'execució del projecte, l'entitat beneficiària serà la responsable de verificar el compliment de les condicions de titulació, vinculació, compatibilitat, dedicació i qualsevol altre requisit legal exigit al personal investigador participant, i ha de comunicar a l'òrgan concedent qualsevol variació en aquestes en un termini de 10 dies a partir del dia en què es produïsca el canvi.  
  
Article 3. Actuacions subvencionables  
Són subvencionables els projectes d'R+D+I en l'àmbit mediambiental d'adaptació, mitigació del canvi climàtic i transició ecològica i energètica, dels quals es deriven beneficis mediambientals, en concret dins d'alguna d'aquestes àrees d'investigació, i que s'inicien amb posterioritat a la data de presentació de la sol·licitud:  
a) Àrea d'investigació A: Energies renovables.  
b) Àrea d'investigació B: Emmagatzematge d'energies renovables.  
  
c) Àrea d'investigació C: Nous materials o noves aplicacions de materials d'ús en qualsevol àmbit productiu que impliquen reducció de gasos d'efecte d'hivernacle.  
d) Àrea d'investigació D: Tècniques de captació de CO2.  
  
Article 4. Obligacions de les entitats beneficiàries  
1. Les entitats beneficiàries estan subjectes a les obligacions generals derivades de la normativa vigent, tant europea com nacional, sobre ajudes o subvencions públiques i, en particular, a les que fa referència l'article 14 de la Llei 38/2003.  
2. Les entitats beneficiàries estan obligades a fer les activitats subvencionades en els termes de la resolució de concessió i a justificar-ne l'execució en els terminis establits.  
3. En particular, les entitats beneficiàries estan obligades a:  
a) Fer l'activitat que fonamente la concessió de la subvenció a partir de l'endemà de la data de presentació de la sol·licitud i fins al 30 de novembre de l'any de concessió de les ajudes, llevat que s'establisca un termini diferent en la convocatòria. Qualsevol canvi que s'introduïsca en les condicions de realització de l'activitat s'ha de comunicar a l'òrgan concedent perquè l'autoritze o el denegue, si pertoca.  
  
b) Acreditar, davant de l'òrgan instructor, la realització de l'activitat o l'adopció del comportament, i també el compliment dels requisits i les condicions que determinen la concessió o el gaudi de la subvenció.  
  
c) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques, en relació amb les subvencions concedides.  
  
d) Comunicar a l'òrgan instructor l'obtenció de subvencions per a la mateixa finalitat, procedents de qualsevol administració o ens públic o privat de qualsevol nacionalitat, així com la utilització de fons propis, a l'efecte del que disposa l'article 30.4 de la Llei 38/2003, així com aportar una declaració responsable sobre el caràcter compatible de l'ajuda rebuda i amb la normativa nacional, autonòmica i comunitària.  
  
e) Respondre de la veracitat dels documents aportats.  
f) Actualitzar la documentació presentada que haja patit alguna modificació o la vigència de la qual haja finalitzat, i comunicar altres ajudes públiques o privades que haja obtingut o sol·licitat per als mateixos costos subvencionables.  
g) Complir les seues obligacions fiscals i amb la Seguretat Social.  
h) Acreditar la seua personalitat jurídica, referida al moment de sol·licitud de l'ajuda, en la forma adequada i dins del termini que estableix la convocatòria.  
i) Destinar íntegrament l'import de la subvenció a les finalitats per a les quals s'atorga.  
j) Conservar els documents justificatius de les despeses corresponents, amb la inclusió dels documents electrònics, mentre puguen ser objecte d'actuacions de comprovació i control.  
k) Reintegrar, quan corresponga segons el que preveu l'article 37 de la Llei 38/2003, i en el termini legalment establit, els imports corresponents a les subvencions concedides, i remetre una còpia del document acreditatiu del reintegrament a l'òrgan instructor. En aquest últim cas, el reintegrament identificarà necessàriament, amb claredat, l'entitat beneficiària i la denominació de la infraestructura o el projecte per al qual s'haja atorgat la subvenció. De conformitat amb el que disposa l'article 13.2.g de la Llei 38/2003, no podran obtindre la condició de persones beneficiàries d'aquestes subvencions les entitats que no estiguen al corrent en el pagament d'obligacions per reintegrament de subvencions.  
  
l) Fer constar en les memòries que es redacten, així com en els treballs i les activitats realitzats, el patrocini de la conselleria que concedeix la subvenció, d'acord amb el que disposa l'apartat h de l'article 14, de la Llei 38/2003 i la normativa autonòmica aplicable en matèria de transparència i publicitat activa.  
m) Destinar els béns a la finalitat concreta per a la qual s'haja concedit la subvenció durant un període no inferior a cinc anys, en el cas de béns inscriptibles en un registre públic, ni a dos anys per a la resta de béns que es puguen inventariar.  
n) Difondre els resultats de les investigacions objecte de la subvenció. A aquest efecte, el personal d'investigació l'activitat investigadora del qual es finance majoritàriament amb fons públics farà pública una versió digital de la versió final dels continguts del projecte en repositoris d'accés obert reconeguts en el camp de coneixement en què s'haja desenvolupat la investigació, o en repositoris institucionals d'accés obert, sense perjudici dels acords en virtut dels quals s'hagen pogut atribuir o transferir a tercers els drets sobre les publicacions, i no serà aplicable quan els drets sobre els resultats de l'activitat d'investigació, desenvolupament i innovació siguen susceptibles de protecció.  
  
ny) Quan l'entitat exercisca tant activitats econòmiques com no econòmiques, haurà de distingir amb claredat els dos tipus d'activitat i els seus costos respectius, finançament i ingressos, de manera que s'evite efectivament la subvenció indirecta de l'activitat econòmica, amb la justificació del fet que les activitats econòmiques consumeixen exactament les mateixes entrades (com ara material, equipament, mà d'obra i capital fix), que les activitats no econòmiques i la capacitat assignada cada any a aquestes activitats econòmiques no supera el 20 % de la capacitat anual total de l'entitat de què es tracte.  
o) Els requisits, el règim de compatibilitat i la dedicació dels investigadors principals i de la resta de les persones que formen part del projecte s'han de complir el dia en què finalitze el termini de presentació de sol·licituds i mantindre's fins a la data final del termini d'execució de l'actuació.  
p) Qualsevol altra derivada de la normativa estatal, autonòmica i comunitària que siga aplicable directament.  
4. L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent.  
  
Article 5. Finançament i quantia de les ajudes  
1. Les ajudes es convocaran anualment i es finançaran amb càrrec a les corresponents línies pressupostàries incloses en cada una de les lleis de pressupostos que per a cada exercici aproven les Corts.  
2. La despesa finançable s'establirà en funció del cost total de l'activitat finançada. La quantia individualitzada de cada ajuda, segons l'article 11.4 de les presents bases, es determinarà atenent el pressupost detallat per partides que preveja les activitats que es desenvoluparan vinculades als objectius que es volen aconseguir amb el projecte subvencionable, costos estimats i tipus de despesa elegible que l'entitat sol·licitant presenta amb la sol·licitud.  
3. El límit i percentatge màxim de l'ajuda per a cada projecte i/o entitat beneficiària és el que s'establirà en la corresponent convocatòria.  
  
4. Les ajudes podran finançar el 100 % de les despeses del projecte finançat, sempre que siguen despeses elegibles i aquestes no superen la quantia màxima per projecte subvencionat.  
5. L'ajuda màxima per projecte subvencionat no podrà superar la quantia de 100.000 euros. La quantia de l'ajuda màxima es dividirà en els percentatges següents:  
Un màxim del 40 % amb càrrec al capítol VII, associats a inversions, de l'import màxim referit de 100.000 euros.  
Un màxim del 60 % amb càrrec al capítol IV, associats a despeses corrents, de l'import màxim referit de 100.000 euros.  
6. El crèdit disponible de l'ajuda es concedirà en funció de la puntuació obtinguda, en ordre decreixent, des del de màxima puntuació fins al que haja obtingut la mínima puntuació i fins que s'acaben els fons establits en la corresponent convocatòria, respectant en tot cas els límits del present article i l'abast de la puntuació mínima exigida en l'article 12 punt 5 de les presents bases.  
  
7. En el cas que no existira dotació pressupostària suficient per a totes les entitats que compleixen els requisits i han obtingut la puntuació necessària per a rebre la subvenció, s'inclourà una llista de reserva amb les sol·licituds no ateses per falta de crèdit, perquè, en el cas que es produïren renúncies o revocacions de les subvencions concedides, es pogueren fer atorgaments segons aquesta llista de reserva.  
  
  
Article 6. Despeses elegibles  
A aquest efecte, seran despeses elegibles les despeses reals efectivament abonades amb càrrec a l'entitat beneficiària en el termini fixat en la convocatòria, realitzades necessàriament per a l'execució de l'activitat subvencionada.  
1. La realització de les accions i les inversions per a les quals s'haja concedit l'ajuda és responsabilitat exclusiva de l'entitat beneficiària d'aquesta.  
2. Es concreten com a despeses elegibles les següents:  
2.1. Despeses de personal.  
Els costos de personal relacionats amb personal investigador predoctoral i postdoctoral, personal tècnic i altre personal auxiliar, en la mesura en què estiguen dedicats al projecte, contractats o contractades d'acord amb la legislació vigent i amb les normes a les quals està sotmesa l'entitat beneficiària, i la contractació dels quals es vincule de manera exclusiva al projecte, contractació que es farà després de presentar la sol·licitud d'ajuda.  
2.2. Despeses d'execució i funcionament  
a) Despeses ocasionades per la mobilitat de les persones investigadores que formen part del projecte (despeses de viatge, allotjament i manutenció), en la mesura que estiguen relacionades amb el projecte.  
b) Despeses de viatges, manutenció i allotjament del personal investigador, doctor convidat o doctora convidada participant en activitats que formen part del projecte.  
c) Despeses estrictament necessàries per a l'execució del projecte com ara treballs de camp, seqüenciació, consultes a bases de dades, microscòpia o similars. Així com despeses per utilització i accés a infraestructures científiques i tècniques singulars, i grans instal·lacions científiques nacionals i internacionals, que es desenvolupen en instal·lacions que no pertanguen a l'entitat sol·licitant.  
d) Despeses derivades de l'assessorament, la realització d'estudis, la difusió, la publicitat, la formació del personal associat al projecte, la preparació de material docent o formatiu, l'organització de conferències, congressos i seminaris, o altres accions destinades al desenvolupament i l'execució de les activitats per a les quals s'hagen concedit. S'inclouran en aquest apartat com a despeses elegibles els costos de publicació i difusió de resultats, incloent-hi les que puguen derivar-se de la publicació en revistes d'accés obert.  
e) Els costos de l'instrumental, el material i els equips, en la mesura i durant el període en què s'utilitzen per al projecte i dins del període subvencionable.  
El cost d'amortització dels béns inventariables se subjectarà a les regles que estableix l'article 31.6 de la Llei 38/2003.  
f) Costos d'adquisició de material fungible, subministraments i productes similars.  
g) Els costos d'investigació contractual, els coneixements i les patents adquirits o obtinguts per llicència de fonts externes en condicions de plena competència, així com els costos de consultoria i els serveis equivalents destinats de manera exclusiva al projecte.  
h) Despeses d'amortització d'equipament cientificotècnic, incloent-hi programari de caràcter especialitzat i destinat exclusivament a la investigació segons el que s'estableix en l'article 31.6 de la Llei 38/2003, i que possibilite la utilització adequada de l'equipament adquirit dins del període subvencionable. Només es consideraran subvencionables les despeses d'amortització corresponents al període subvencionable de la corresponent convocatòria. No es poden finançar equips informàtics, com ara ordinadors personals o tauletes tàctils, i només excepcionalment es podran finançar equips informàtics quan tinguen unes característiques molt específiques i siguen completament necessaris per a poder desenvolupar el projecte d'investigació, i així s'haja especificat en la memòria cientificotècnica.  
3. La convocatòria podrà especificar entre els conceptes susceptibles de subvenció detallats en el punt anterior quins seran aplicables i, si és el cas, concretar-los, així com limitar la quantia de la subvenció per a cada concepte.  
4. Ateses les característiques específiques de la subvenció, la convocatòria pot exigir a l'entitat beneficiària l'aportació de finançament propi per a cobrir el projecte subvencionat com a mecanisme que garantisca la capacitat econòmica i financera.  
En la justificació de la subvenció s'ha d'acreditar l'import, la procedència i l'aplicació.  
5. En el cas que no siga possible dur a terme alguna de les activitats que es desenvolupen en el projecte per mitjans propis per falta dels recursos necessaris, podran ser subcontractades, prèvia justificació en la memòria cientificotècnica, aquestes activitats. No podrà subcontractar-se més d'un 25 % de l'import total del projecte presentat, d'acord amb el pressupost aportat.  
Quan l'activitat concertada amb tercers excedisca el 20 % de l'import de la subvenció i aquest import siga superior a 60.000 euros, la subcontractació estarà sotmesa al compliment dels requisits següents:  
  
a) Que el contracte se subscriga per escrit.  
b) Que la subscripció l'autoritze prèviament l'òrgan concedent. La sol·licitud, que s'haurà de presentar de la manera que determine la convocatòria, ha d'anar acompanyada d'una memòria justificativa de la necessitat de la subcontractació per a aconseguir els objectius del projecte objecte de l'ajuda.  
6. Totes les despeses han d'estar directament relacionades amb l'execució del projecte.  
7. D'acord amb l'article 31.3 de la Llei 38/2003, quan l'import de la despesa subvencionable supere les quanties que estableix la Llei 9/2017, de 8 de novembre, per al contracte menor, l'entitat beneficiària ha de sol·licitar com a mínim tres ofertes de diferents proveïdors o proveïdores, amb caràcter previ a la contracció del compromís per a l'obra, la prestació del servei o el lliurament del bé, llevat que per les seues especials característiques no hi haja en el mercat suficient nombre d'entitats que els realitzen, presten o subministren.  
L'elecció entre les ofertes presentades, que s'han d'aportar amb la sol·licitud de subvenció, s'ha de fer d'acord amb els criteris d'eficiència i economia, i ha de justificar-se expressament en una memòria quan no recaiga en la proposta econòmica més avantatjosa.  
En el cas que l'entitat beneficiària de l'ajuda estiga sotmesa a la legislació de contractes del sector públic, haurà de sotmetre's al que disposa aquesta.  
8. No es consideren despeses subvencionables l'IVA o altres impostos indirectes, quan aquests siguen susceptibles de recuperació o compensació, d'acord amb el que disposa l'art. 31.8 de la Llei 38/2003.  
  
Article 7. Principis que han de respectar les persones investigadores que formen part del projecte  
1. Ajustar-se al que estableix la Llei 31/1995, de 8 de novembre, de prevenció de riscos laborals, i la normativa que la desplega, quant als riscos laborals.  
2. De conformitat amb la disposició addicional tretzena de la Llei 14/2011, d'1 de juny, de la ciència, la tecnologia i la innovació, el personal investigador i els grups d'investigació hauran de promoure i promocionar la incorporació de la perspectiva de gènere com una categoria transversal en la investigació i la tecnologia.  
3. Ajustar-se als principis mediambientals establits en la normativa estatal, autonòmica, comunitària i al Pla estratègic valencià contra el canvi climàtic.  
  
Article 8. Termini d'execució, finalització i operativitat  
L'activitat objecte d'ajuda es realitzarà, en cada projecte, dins del període d'execució que determine la convocatòria o la resolució de concessió tenint en compte l'objecte o la finalitat de l'ajuda.  
Es considerarà despesa realitzada la que es duga a terme dins del període d'execució i es pague efectivament durant aquest, o dins del període de justificació.  
En el cas de destinataris últims subjectes a normativa de contractació pública, hauran d'ajustar-se a la normativa aplicable en matèria de contractació pública.  
  
Article 9. Incompatibilitats i complementarietat d'ajudes públiques  
1. La present ajuda podrà acumular-se a altres ajudes autonòmiques, nacionals o internacionals, sempre que aquestes ajudes resulten compatibles; per a això caldrà presentar una declaració responsable sobre les ajudes rebudes respecte de la mateixa actuació finançable, i el caràcter compatible d'aquestes ajudes amb les que estableix la present ordre, i el compliment de la normativa aplicable, així com la quantia rebuda i les despeses subvencionades.  
2. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost real del projecte subvencionada, de conformitat amb l'article 19.3 de la Llei 38/2003.  
3. En tot cas, l'entitat beneficiària haurà de comunicar l'obtenció d'altres ajudes, subvencions, ingressos o recursos que financen les activitats subvencionades, una vegada tinguen coneixement de la seua existència, i en tot cas anteriorment a la justificació dels fons percebuts, fet que podrà originar les minoracions corresponents en l'import de l'ajuda concedida. Així mateix, en el moment de la justificació, haurà de comunicar, si és el cas, l'assignació de fons propis al desenvolupament del projecte.  
  
Article 10. Convocatòria  
1. El procediment s'iniciarà d'ofici mitjançant la convocatòria aprovada per la persona titular de la Conselleria d'Agricultura, Desenvolupament Rural, Emergència Climàtica i Transició Ecològica, i publicada en la Base de dades nacional de subvencions, que donarà trasllat al Diari Oficial de la Generalitat Valenciana de l'extracte de la convocatòria, per a la seua publicació, d'acord amb el procediment que estableix l'article 20.8 de l'LGS i amb el contingut necessari que exigeix el seu article 23.  
2. Les convocatòries han de recollir el contingut mínim de l'article 166 de la Llei 1/2015, de 6 de febrer, d'hisenda pública, del sector instrumental i de subvencions.  
3. Les convocatòries fixaran necessàriament la quantia total màxima destinada a les subvencions convocades i els crèdits pressupostaris als quals s'imputen.  
4. La informació de cada convocatòria i els impresos normalitzats de sol·licitud, annexos i resta de models estaran disponibles en la seu electrònica de la Generalitat, a partir de la seua publicació en el Diari Oficial de la Generalitat Valenciana.  
  
Article 11. Sol·licitud i documentació  
1. El termini de presentació de les sol·licituds serà el que establisca la corresponent convocatòria, igual que la línia pressupostària i la dotació econòmica assignada a aquesta. Es consideraran efectivament presentades les sol·licituds signades i registrades dins de termini que incloguen tant el formulari com la informació i tots els documents que determinen la convocatòria com a part integrant d'aquesta.  
  
2. Les entitats interessades que reunisquen les condicions que preveu l'article 2 de la present ordre han de presentar la sol·licitud a través del model normalitzat, que es publicarà en la seu electrònica de la Generalitat.  
3. Respecte de la presentació de les sol·licituds, i quant a l'obligació de relacionar-se electrònicament amb l'Administració, caldrà ajustar-se al que disposa l'article 14 de la Llei 39/2015, d'1 d'octubre, del procediment administratiu comú, i l'article 3.2 de la Llei 40/2015, d'1 d'octubre, de règim jurídic del sector públic, i les entitats sol·licitants han de complir els requisits següents:  
a) Les entitats sol·licitants, atés que en tot cas són persones jurídiques i, per tant, estan obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, han de presentar les sol·licituds telemàticament a través de la seu electrònica de la Generalitat.  
Si presenten la seua sol·licitud presencialment, es requerirà a l'entitat sol·licitant perquè l'esmene a través de la seua presentació electrònica, segons el que disposa la Llei 39/2015, d'1 d'octubre, del procediment administratiu comú. A aquest efecte, es considera com a data de presentació de la sol·licitud la data en què s'haja fet l'esmena.  
  
b) La persona que represente legalment l'entitat sol·licitant serà qui haja de signar i registrar electrònicament la sol·licitud, després de fer-se càrrec dels documents que li haja entregat la persona investigadora principal o les persones investigadores principals amb les signatures originals del personal investigador, de manera que puga completar la presentació de la sol·licitud mitjançant la seua signatura electrònica.  
c) Els documents que s'annexen als tràmits telemàtics han d'estar signats electrònicament per les persones que, segons el tipus de document, siga procedent.  
4. A la sol·licitud s'ha d'adjuntar la documentació que s'indique en la corresponent convocatòria, que haurà de contindre necessàriament una memòria cientificotècnica descriptiva del projecte d'investigació, desenvolupament i innovació per al qual sol·licita l'ajuda, signada per la persona investigadora principal o persones investigadores principals responsables del projecte, i que haurà de contindre, com a mínim, objectius, impactes esperats, metodologia, pla de treball i disseny del projecte; un pressupost detallat per partides signat per la persona investigadora principal o persones investigadores principals del projecte, que preveja les activitats que es desenvoluparan vinculades als objectius que es volen aconseguir amb el projecte, costos estimats i tipus de despesa elegible, fons i recursos propis, pressupost total del projecte, imports procedents d'altres ajudes, import ajuda sol·licitada global i per partides; historial científic tècnic compressiu de la trajectòria investigadora de les persones que formen part del projecte, expressiu dels criteris de valoració que conté l'article 12 i justificació documental; en el seu cas, informe sobre multidisciplinarietat de les persones que formen part del projecte signat per la persona o persones investigadores principals, i currículum abreujat de la persona o persones investigadores principals signat per aquesta persona o persones, expressiu dels criteris de valoració dels continguts en article 12 i justificació documental, a més de la resta de documents exigits en la convocatòria.  
  
5. Amb la presentació de la sol·licitud, el sol·licitant manifesta sota la seua responsabilitat que totes les dades que es recullen en aquesta i en la documentació que s'adjunta són verídiques, que es troba en possessió de la documentació que així ho acredita i queda a la disposició de la Generalitat per a la presentació, comprovació, el control i la inspecció posterior que s'estimen oportuns.  
6. Una mateixa entitat sol·licitant podrà presentar diverses sol·licituds d'ajudes. Una per cada àrea d'investigació prevista en l'article 3 de la present ordre, o combinació d'aquestes, cas en què l'import màxim de l'ajuda se sotmetrà també al mateix límit establit en l'article 5.  
  
  
Article 12. Criteris de valoració  
1. La concessió de les subvencions es farà mitjançant el procediment de concurrència competitiva a què es refereix l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, article 22 de la Llei 38/2003, i l'article 55 del Reial decret 887/2006, de 21 de juliol, pel qual s'aprova el Reglament de la Llei general de subvencions.  
2. Si la dotació econòmica que conté la convocatòria arriba per a atendre totes les sol·licituds subvencionables presentades, es concedirà a totes per l'import d'aquestes i dins dels límits d'ajuda que preveuen les presents bases i la corresponen convocatòria i el compliment de les regles que estableixen aquestes bases, així com de la puntuació mínima necessària.  
3. Les sol·licituds s'avaluaran segons els criteris i el barem següents:  
a) Trajectòria de la persona investigadora principal o persones investigadores principals i la resta de persones investigadores que formen part del projecte, fins a 40 punts.  
a.1) Fins a 20 punts: rellevància de la persona investigadora principal o persones investigadores principals. En el cas que hi haja més d'una persona investigadora principal, es tindrà en compte la puntuació de la persona investigadora principal que obtinga més puntuació en aquest apartat de manera global. Per a l'avaluació d'aquest criteri de valoració, s'aplicarà el barem següent:  
a.1.1) Fins a 10 punts: producció científica, participació en grups d'investigació internacionals, ponències en congressos internacionals d'acord amb el desglossament següent:  
- Fins a 5 punts: producció científica, d'acord amb el següent desglossament:  
• Fins a 1 punt per publicacions en revistes no indexades en bases de dades de l'ISI, 0,05 punts per cada publicació, i 0,08 punts quan la publicació s'inclou dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.  
• Fins a 2 punts per publicacions en revistes indexades en bases de dades de l'ISI, 0,2 punts per cada publicació i 0,4 punts quan la publicació s'inclou dins de l'àrea o les àrees d'investigació referides en l'article 3 d'aquesta ordre, en la qual s'enquadra el projecte.  
• Fins a 2 punts per llibres, monografies i capítols de llibres, i s'assignaran 0,2 punts per cada llibre o monografia, i 0,4 punts per cada llibre o monografia quan s'inclou dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte. Per capítols de llibres, s'assignarà 0,1 punts per cada capítol, i 0,2 quan el capítol s'incloga dins de l'àrea o les àrees d'investigació que s'indiquen en l'article 3 d'aquesta ordre.  
- Fins a 3 punts: participació en grups d'investigació internacionals, s'assignaran 0,5 punts per cada participació en un grup d'investigació internacional, i 1 punt per cada participació en un grup d'investigació internacional dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.  
  
- Fins a 2 punts: participació en ponències en congressos internacionals; s'assignaran per cada participació 0,2 punts, i 0,4 punts si la ponència s'inclou dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.   
a.1.2) Fins a 10 punts: direcció de treballs fi de màster, direcció de tesis doctorals, projectes d'investigació i autoria de patents o models d'utilitat.  
- Fins a 4 punts: direcció de treballs fi de màster i direcció de tesis doctorals, d'acord amb el desglossament següent:  
• Fins a 1 punt per direcció de treballs de fi de màster: s'assignaran 0,1 punts per cada direcció de treball fi de màster, 0,2 per cada direcció de treball de fi de màster dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.  
• Fins a 3 punts per direcció de tesis doctorals: s'assignaran 0,2 punts per cada direcció de tesi doctoral, i 0,4 per cada direcció de tesi doctoral dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.  
- Fins a 6 punts: direcció de projectes d'investigació i autoria de patents o models d'utilitat amb llicència en explotació, i concedida mitjançant examen previ, d'acord amb el desglossament següent:  
• Fins a 3 punts per projectes d'investigació dels quals siga persona investigadora principal amb el desglossament següent:  
 Fins a 1 punt per projectes autonòmics o estatals dels quals siga persona investigadora principal: s'assignaran 0,05 per projecte, i 0,1 si el projecte està dins de l'àrea o les àrees d'investigació indicades en l'article 3 d'aquesta ordre, en la qual s'enquadra el projecte.  
 Fins a 1 punt per la direcció de projectes europeus dels quals siga persona investigadora principal: s'assignaran 0,25 per projecte, i 0,5 si el projecte està dins de l'àrea o les àrees d'investigació indicades en l'article 3 d'aquesta ordre, en la qual s'enquadra el projecte.  
 Fins a 1 punt per la direcció de projectes internacionals dels quals siga persona investigadora principal: s'assignaran 0,25 per projecte, i 0,5 si el projecte està dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.  
• Fins a 3 punts per patents o models d'utilitat dels quals siga persona autora: s'assignaran 0,3 punts per cada patent o model d'utilitat, i 0,6 punts per cada patent o model d'utilitat, dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.  
a.2) Fins a 20 punts: trajectòria investigadora de la resta de persones investigadores que formen part del projecte, per a l'avaluació d'aquest criteri de valoració, s'aplicarà el barem següent:  
a.2.1) Fins a 5 punts: producció científica de totes les persones investigadores que formen part del projecte investigador, excepte de la persona investigadora principal o les persones investigadores principals. A aquest efecte, es tindrà en compte la producció científica que s'haja publicat dins dels últims 5 anys immediatament anteriors a la data de publicació de la corresponent convocatòria en el Diari Oficial de la Generalitat Valenciana, d'acord amb el desglossament següent:  
  
- Fins a 1 punt per publicacions en revistes no indexades en bases de dades de l'ISI, 0,05 punts, i 0,08 punts quan la publicació s'inclou dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.  
- Fins a 2 punts per publicacions en revistes indexades en bases de dades de l'ISI, 0,2 punts, i 0,4 punts quan la publicació s'inclou dins de l'àrea o àrees d'investigació que s'indiquen en l'article 3 d'aquesta ordre, en la qual s'enquadra el projecte.  
- Fins a 2 punts per llibres, monografies i capítols de llibres; s'assignaran 0,2 punts per llibre o monografia, i 0,4 punts per llibre o monografia quan s'inclou dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte. Per capítols de llibres s'assignarà 0,1 punts, i 0,2 quan el capítol s'incloga dins de l'àrea o les àrees d'investigació que s'indiquen en l'article 3 de les presents bases i en la convocatòria corresponent.  
a.2.2) Fins a 5 punts: participació en grups d'investigació internacionals dins dels últims 5 anys immediatament anteriors a la data de publicació de la convocatòria en el Diari Oficial de la Generalitat Valenciana d'acord amb el desglossament següent:  
- 0,2 punts per la participació en un grup d'investigació internacional, i 0,5 punts si la participació és en un grup d'investigació internacional dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.  
a.2.3) Fins a 4 punts: ponències en congressos internacionals, direcció de treballs fi de màster, i direcció de tesis doctorals dins dels últims 5 anys immediatament anteriors a la data de publicació de la convocatòria corresponent en el Diari Oficial de la Generalitat Valenciana d'acord amb el desglossament següent:  
- Fins a 1 punt: participació en ponències en congressos internacionals; s'assignarà per cada participació 0,05 punts, i 0,1 per la participació en ponències en congressos internacionals dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.   
- Fins a 1 punt: direcció de treballs de fi de màster; s'assignarà per cada treball fi de màster dirigit 0,05 punts, i 0,1 punts per la direcció de treballs de fi de màster dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.  
  
- Fins a 2 punts: direcció de tesis doctorals; s'assignarà per cada tesi doctoral dirigida 0,2 punts, i 0,4 punts per cada direcció de tesi doctoral dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.  
a.2.4) Fins a 6 punts: participació en projectes d'investigació i autoria de patents models d'utilitat de les persones investigadores que formen part del projecte dins dels últims 5 anys immediatament anteriors a la data de publicació de la convocatòria corresponent en el Diari Oficial de la Generalitat Valenciana, d'acord amb el desglossament següent:  
  
- Fins a 3 punts per la participació en projectes d'investigació, amb el desglossament següent:  
• Fins a 1 punt per la participació en projectes autonòmics o estatals: s'assignaran 0,02 per projecte, i 0,05 si el projecte està dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.  
• Fins a 1 punt per la participació en projectes europeus: s'assignaran 0,2 per projecte, i 0,5 si el projecte està dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.  
• Fins a 1 punt per la participació en projectes internacionals: s'assignaran 0,2 per projecte, i 0,5 si el projecte està dins de l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte.  
- Fins a 3 punts per patents o model d'utilitat: s'assignaran 0,3 punts per cada patent o model d'utilitat, i 0,6 per cada patent o model d'utilitat dins de l'àrea o àrees d'investigació que s'indiquen en l'article 3 d'aquesta ordre, en la qual s'enquadra el projecte.  
b) Multidisciplinarietat de les persones investigadores del projecte i el seu enquadrament en l'àrea o les àrees d'investigació que s'indiquen en l'article 3 d'aquesta ordre: fins a 5 punts.  
- 2,5 punts quan les persones participants en el projecte posseïsquen dues titulacions diferents i vinculades a l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte, i es justifica que aquesta composició és necessària per al projecte.  
- 5 punts quan les persones participants en el projecte posseïsquen tres o més titulacions diferents i vinculades a l'àrea o les àrees d'investigació que s'indiquen en l'article 3 d'aquesta ordre, en la qual s'enquadra el projecte, i es justifica que aquesta composició és necessària per al projecte.  
c) Objectius, impactes, metodologia, pla de treball i disseny del projecte d'R+D+I, fins a 45 punts. Per a l'avaluació d'aquest criteri de valoració, s'aplicarà el barem següent:  
c.1) Fins a 25 punts: objectius, impactes esperats i metodologia del projecte en relació amb la temàtica d'aquest i expressats en la memòria que ha d'acompanyar la sol·licitud.  
c.1.1) Fins a 5 punts: adequació dels objectius plantejats, d'acord amb el desglossament següent:  
- Fins a 2,5 punts: caràcter nou dels objectius plantejats i avanç respecte de treballs existents i grau de coneixement actual en el tema:  
• No hi ha ni estudis ni desenvolupaments similars: 2,5 punts.  
• Hi ha estudis similars, però aporta valor afegit: 1,5 punts.  
- Fins a 2,5 punts: si s'hi inclouen indicadors que permeten avaluar la consecució de l'objectiu:  
• 1 punt: 1 indicador.  
• 2 punts: 2 indicadors.  
• 2,5 punts: més de 2 indicadors.  
c.1.2) Fins a 15 punts: valoració dels impactes esperats d'acord amb el desglossament següent:  
- Fins a 3 punts per impacte tecnològic, avaluat pels objectius tecnològics proposats per l'entitat sol·licitant que es volen aconseguir dins del projecte subvencionable amb influència rellevant per a millorar l'adaptació, mitigació del canvi climàtic i transició ecològica a la Comunitat Valenciana, que es determinarà en funció de les següents característiques dels objectius:  
1. Que estiguen directament relacionats amb la millora de l'adaptació, mitigació del canvi climàtic i transició ecològica a la Comunitat Valenciana.  
2. Que estiguen descrits de manera detallada.  
3. Que aporten suficient detall sobre les magnituds esperades.  
4. La consecució del qual es preveja a curt termini.  
• 1 punt impacte tecnològic baix. Quan el projecte complisca les característiques 1 i 2.  
• 2 punts: impacte tecnològic mitjà. Quan el projecte complisca les característiques 1, 2 i 3.  
• 3 punts: impacte tecnològic alt. Quan el projecte complisca les característiques 1, 2, 3 i 4.  
- Fins a 10 punts: es valorarà l'impacte positiu ambiental del projecte i en la salut de la població:  
1. La seua contribució pel que fa a la reducció de gasos d'efecte d'hivernacle i la reducció de la contaminació, mitjançant la millora de l'eficiència i l'estalvi energètic, millora de la capacitat d'emmagatzematge d'energies renovables i el desenvolupament de l'economia circular.  
2. Que estiguen descrits de manera detallada.  
3. Que aporten suficient detall sobre les magnituds esperades.  
4. La consecució del qual es preveja a curt termini.  
• 3 punts: impacte positiu mediambiental i en la salut de la població baix. Quan el projecte complisca les característiques 1 i 2.  
• 6 punts: impacte positiu mediambiental i en la salut de la població mitjà. Quan el projecte complisca les característiques 1, 2 i 3.  
• 10 punts: impacte positiu mediambiental i en la salut de la població alt. Quan el projecte complisca les característiques 1, 2, 3 i 4.  
- Fins a 2 punts: repercussió internacional del projecte plasmada en el pla de difusió i transferència de resultats.  
c.1.3.) Fins a 5 punts: metodologia.  
- Fins a 2,5 punts segons el grau de concreció procedimental de com s'aconseguiran els objectius del projecte.  
- Fins a 2,5 punts segons el grau d'anàlisi dels riscos i límits per a la consecució dels objectius.  
c.2) Fins a 20 punts: pla de treball i disseny d'investigació.  
c.2.1) Fins a 15 punts: concreció, desenvolupament i adequació del pla de treball per a la consecució dels objectius del projecte, que es concretarà en la memòria que ha d'acompanyar la sol·licitud.  
- Desglossament adequat de tasques: fins a 3 punts.  
- Fases de desenvolupament adequades: fins a 3 punts.  
- Previsió de fracàs i solucions alternatives: fins a 2 punts.  
- Cronograma adequat amb indicació de responsables i participants, funcions, temps, lògica seqüencial i planificació d'actuacions: fins a 3 punts.  
- Adequació del pla de difusió i transferència de resultats als objectius del projecte: fins a 4 punts.  
c.2.2) Fins a 5 punts: disseny d'investigació d'acord amb la memòria que ha d'acompanyar la sol·licitud.  
- Tècniques de recol·lecció informació i dades: fins a 1 punt.  
- Tècniques de mesurament de dades: fins a 1 punt.  
- Tècniques d'anàlisis de dades: fins a 1 punt.  
- Desenvolupament d'assajos, proves pilot o prototips: fins a 2 punts.  
d) Adequació del pressupost: 10 punts. Per a l'avaluació d'aquest criteri de valoració, s'aplicarà el barem següent:  
• Fins a 3 punts: adequació del pressupost que acompanya la sol·licitud, en relació amb els objectius del projecte que es vol aconseguir i el temps de realització detallats en la memòria.  
• Fins a 3 punts: adequació del pressupost que acompanya la sol·licitud, en relació amb les activitats descrites en la memòria.  
• Fins a 2 punts: optimització d'ús de recursos.  
• Fins a 2 punts: complementarietat entre els recursos disponibles i els sol·licitats per a aconseguir els objectius del projecte que recull la memòria.  
4. Es concedirà una puntuació addicional de 5 punts a les sol·licituds en què almenys una de les persones investigadores principals siga dona i es concediran 5 punts addicionals quan alguna persona investigadora principal siga menor de 35 anys, amb independència del nombre de persones investigadores principals del projecte que siguen dones o menors de 35 anys, de manera que també en aquests casos s'obtindrà una puntuació de 5 punts. No obstant això, en el cas que una mateixa persona investigadora reunisca la condició de ser dona i menor de 35 anys, s'assignaran 10 punts.  
5. Serà requisit indispensable per a obtindre qualsevol ajuda aconseguir una puntuació mínima de 50 punts.  
6. El crèdit disponible de l'ajuda es concedirà en funció de la puntuació obtinguda, en ordre decreixent, des del de més puntuació fins al que haja obtingut la mínima puntuació i fins que s'acaben els fons que estableix la corresponent convocatòria, respectant en tot cas els límits de l'article 5 de les presents bases i l'abast de la puntuació mínima exigida en el present apartat. L'esgotament de fons en una línia pressupostària no impedirà concedir l'ajuda per les actuacions subvencionables en l'altra línia pressupostària fins a l'esgotament d'aquesta, sempre que puga dur-se a terme el projecte i les activitats per a aconseguir els objectius del projecte objecte de l'ajuda.  
7. En els casos en què, havent obtingut igual puntuació durant el procés d'avaluació, fora necessari resoldre l'empat, s'atendrà la màxima puntuació obtinguda en el criteri de la trajectòria de la persona investigadora principal o persones investigadores principals i la resta de persones investigadores que formen part del projecte. Si, després d'això, es mantinguera l'empat, es resoldrà atenent les sol·licituds en què almenys una de les persones investigadores principals siga dona. Si de nou persisteix l'empat, aquest s'arbitrarà finalment per sorteig davant de l'òrgan instructor.  
8. L'avaluació dels projectes es realitzarà conforme al que estableix l'article 14 de les presents bases  
  
Article 13. Instrucció del procediment  
1. L'òrgan instructor, d'ofici, impulsarà totes les actuacions necessàries per a la determinació, el coneixement i la comprovació de les dades en virtut de les quals s'ha de pronunciar la resolució, així com per a dur a terme les propostes de cada fase comptable que siguen pertinents per tal d'executar-la.   
2. Si la sol·licitud, amb el contingut al qual es refereix l'article 11 no reunira els requisits que estableix la convocatòria, es requerirà a les entitats sol·licitants que en el termini de deu dies esmenen la falta o acompanyen els documents preceptius, amb l'advertiment que, si no ho fan, es considerarà que han desistit de la seua sol·licitud, d'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques (LPAC), i l'article 23.5 de la Llei de 38/2003.  
3. Durant el període d'esmena no es podrà modificar l'objecte ni la condició de la sol·licitud presentada. 4. La preavaluació de les sol·licituds es farà seguint el que estableix el segon paràgraf de l'article 24.3.b de la Llei 38/2003, i les presents bases. En aquesta fase l'òrgan instructor verificarà el compliment de les condicions imposades per a adquirir la condició d'entitat beneficiària.  
  
5. Una vegada realitzada la preavaluació i amb caràcter previ a la remissió dels expedients a la comissió d'avaluació, les sol·licituds seran objecte d'informes de valoració cientificotècnica, que podran realitzar persones expertes independents, nacionals o internacionals, comissions tècniques de persones o col·lectius d'experts, o agències d'avaluació nacionals o autonòmiques, segons el que estableix l'article 5 de la Llei de la ciència, la tecnologia i la innovació. En el cas de recórrer a comissions tècniques, es procurarà l'equilibri de gènere, d'acord amb el que disposa la Llei orgànica 3/2007, de 22 de març, per a la igualtat efectiva de dones i homes.  
  
Article 14. Avaluació  
1. Una vegada avaluats els projectes, la comissió d'avaluació emetrà un informe en el qual es concrete el resultat de l'avaluació efectuada segons el que disposa l'article 13, a la vista del qual i de la resta de l'expedient, l'òrgan instructor elevarà la corresponent proposta de resolució amb la indicació del resultat de l'avaluació i de la quantia de la subvenció a l'òrgan competent per a resoldre.  
2. La comissió d'avaluació tindrà la composició següent:  
a) Presidència: la persona titular de la Subdirecció General de Transició Ecològica.  
b) Vocals: la persona que tinga una prefectura de servei de la Direcció General de Transició Ecològica, i tres vocals: dues persones funcionàries adscrites a la Direcció General de Transició Ecològica, una de les quals ocuparà la secretaria, i una altra persona funcionària adscrita a la Direcció General de Canvi Climàtic.  
S'ha de designar el mateix nombre de persones suplents.  
3. Les comissions que es constituïsquen a l'empara d'aquesta ordre s'ajustaran als principis de composició i presència equilibrada entre dones i homes, que estableix la Llei orgànica 3/2007, de 22 de març, per a la igualtat efectiva de dones i homes.  
4. El funcionament de la comissió d'avaluació s'atendrà amb els mitjans humans i els recursos pressupostaris de la direcció general competent en matèria de transició ecològica, per la qual cosa no suposarà un increment de despesa en l'exercici pressupostari present ni futur.  
5. En els punts que no preveja aquesta ordre, caldrà ajustar-se al que disposa la secció 3a, «Òrgans col·legiats de les diferents administracions públiques», del capítol II del títol preliminar de la Llei 40/2015, d'1 d'octubre, de règim jurídic del sector públic.  
  
Article 15. Proposta de resolució  
1. L'òrgan instructor, a la vista de l'expedient i de l'informe de la comissió d'avaluació, que contindrà una llista prioritzada de les sol·licituds amb la puntuació obtinguda i la quantia de la subvenció atorgada, d'acord amb els informes de valoració cientificotècnica, així com una llista de les sol·licituds inadmeses, desestimades i desistides i; en el cas que no hi haja dotació pressupostària suficient per a totes les entitats que compleixen els requisits i han obtingut la puntuació necessària per a rebre la subvenció, una llista de reserva amb les sol·licituds no ateses per falta de crèdit, perquè, en el cas que es produïren renúncies o revocacions de les subvencions concedides, es pogueren fer atorgaments segons aquesta llista de reserva, formularà la proposta de resolució provisional, degudament motivada, que s'haurà de notificar a l'entitat interessada en la forma que establisca la convocatòria, i es concedirà un termini de 10 dies per a presentar al·legacions. Segons l'article 82.4 de la Llei 39/2015, es podrà prescindir del tràmit d'audiència quan no figuren en el procediment ni es tinguen en compte en la resolució altres fets ni altres al·legacions i proves més que les adduïdes per l'interessat.  
2. Examinades les al·legacions adduïdes, si és el cas, per la part interessada, es formularà la proposta de resolució definitiva, que haurà d'indicar el sol·licitant o la llista de sol·licitants per als quals es proposa la concessió de la subvenció, i la quantia d'aquesta, amb l'especificació de l'avaluació que se n'ha fet i els criteris de valoració seguits per a efectuar-la, així com les resolucions inadmeses, desestimades i desistides, i, en el cas que no hi haja dotació pressupostària suficient per a totes les entitats que compleixen els requisits i han obtingut la puntuació necessària per a rebre la subvenció, s'inclourà una llista de reserva amb les sol·licituds no ateses per falta de crèdit, perquè, en el cas que es produïren renúncies o revocacions de les subvencions concedides, es pogueren fer atorgaments segons aquesta llista de reserva. La proposta de resolució definitiva, degudament motivada, s'ha de notificar a l'entitat interessada en la forma que establisca la convocatòria perquè formulen la seua acceptació.  
  
3. L'expedient de concessió de subvencions contindrà l'informe de l'òrgan instructor en què conste que de la informació que té en el seu poder es desprén que les entitats beneficiàries compleixen tots els requisits necessaris per a accedir a aquestes.  
4. L'òrgan d'instrucció, vistos els desistiments i les noves incorporacions de la llista de reserva, elevarà la proposta de resolució definitiva a la persona titular de la Conselleria d'Agricultura, Desenvolupament Rural, Emergència Climàtica i Transició Ecològica.  
5. La proposta de resolució no crea cap dret a favor de l'entitat beneficiària proposada davant de l'Administració, mentre no li haja sigut notificada la resolució de concessió.  
  
Article 16. Resolució  
1. Elevada la proposta de resolució, la persona titular de la Direcció General de Transició Ecològica dictarà la corresponent resolució definitiva del procediment, acte que posarà fi a la via administrativa i que es notificarà a la part interessada.  
2. La resolució de concessió serà motivada i contindrà els aspectes següents:  
a) La llista de sol·licituds a les quals es concedeix la subvenció, amb la indicació de la puntuació obtinguda en el procés d'avaluació, la denominació del projecte i la persona/ones investigadora/ores principal/a, i, en el cas que no hi haja dotació pressupostària suficient per a totes les entitats que compleixen els requisits i han obtingut la puntuació necessària per a rebre la subvenció, s'hi inclourà una llista de reserva amb les sol·licituds no ateses per falta de crèdit, perquè en el cas que es produïren renúncies o revocacions de les subvencions concedides, es pogueren fer atorgaments segons aquesta llista de reserva.  
b) Import de la subvenció d'acord amb el que estableixen aquesta ordre i la convocatòria corresponent, així com en funció del crèdit disponible i del resultat de l'avaluació.  
c) La forma de pagament.  
d) Les condicions generals i les condicions particulars establides per a cada subvenció.  
e) Període d'execució.  
f) El règim de recursos.  
En el cas de les sol·licituds desestimades, s'indicarà el motiu de desestimació i, si és el cas, s'esmentarà si no s'ha arribat al llindar establit en els criteris de valoració dels projectes.  
3. Segons l'article 45.1.b de la Llei 39/2015, la resolució del procediment es publicarà en el Diari Oficial de la Generalitat Valenciana, amb la qual cosa tindrà els efectes de notificació.  
4. El termini màxim per a resoldre les sol·licituds presentades i per a concedir les subvencions que s'estableixen en aquesta convocatòria serà de sis mesos a partir de la data de finalització del termini de presentació de sol·licituds. El termini màxim per a resoldre el procediment i notificar la resolució es podrà suspendre en els termes que estableix l'article 22 de la Llei 39/2015, d'1 d'octubre. Transcorregut aquest termini sense que haja recaigut una resolució, podrà entendre's desestimada la sol·licitud de concessió de subvenció, en els termes que preveu l'article 25 de l'LPAPAC.  
5. D'acord amb el que preveu l'article 23.1 de la Llei 39/2015, d'1 d'octubre, excepcionalment i quan s'hagen esgotat els mitjans personals i materials disponibles als quals es refereix l'apartat 5 de l'article 21 de la llei esmentada, l'òrgan competent per a resoldre podrà acordar de manera motivada l'ampliació del termini màxim de resolució i notificació, que no pot ser superior a l'establit per a la tramitació del procediment en l'apartat 4 anterior.  
6. Contra la resolució del procediment de concessió, que posa fi a la via administrativa, es podrà interposar, potestativament, un recurs de reposició davant de la persona titular de la Conselleria d'Agricultura, Desenvolupament Rural, Emergència Climàtica i Transició Ecològica, i correspondrà la resolució del recurs a aquesta en el termini d'un mes, d'acord amb el que disposen els articles 123 i 124 de la Llei 39/2015, d'1 d'octubre, o directament un recurs contenciós administratiu davant de la Sala Contenciosa Administrativa del TSJ de la Comunitat Valenciana, en el termini de dos mesos, d'acord amb el que estableix l'article 10.1a de la Llei 29/1998, de 13 de juliol, reguladora de la jurisdicció contenciosa administrativa.  
  
Article 17. Modificació de la resolució  
1. Les actuacions hauran d'executar-se en el termini i la forma que determinen les resolucions de concessió. No obstant això, quan sorgisquen les circumstàncies concretes que alteren les condicions tècniques o econòmiques essencials que s'han tingut en compte per a la concessió de la subvenció, l'entitat beneficiària podrà sol·licitar la modificació de la resolució de concessió.  
Qualsevol canvi en el contingut de la resolució requerirà simultàniament:  
a) Que el canvi se sol·licite abans que finalitze el termini d'execució del projecte i l'òrgan concedent l'autoritze expressament.  
  
b) Que el canvi no afecte els objectius perseguits amb la subvenció, els seus aspectes fonamentals ni danye drets de tercers.  
c) Que les modificacions obeïsquen a causes sobrevingudes que no es van poder preveure en el moment de la sol·licitud.  
d) Que la modificació sol·licitada no incidisca negativament en els criteris o aspectes que han sigut objecte d'avaluació, de manera que, si s'aplica el barem previst en les bases al projecte que resulta de la modificació interessada, la puntuació no resulte inferior a l'efectivament assignada a la sol·licitud, o, almenys, que no es veja alterada la prelació entre les sol·licituds.  
2. Caldrà adjuntar a la sol·licitud de modificació una memòria que expose els motius dels canvis i justifique la impossibilitat de complir les condicions que impose la resolució de concessió i el compliment dels requisits que establisca la subvenció corresponent.  
  
3. No serà necessària una autorització per a canvis entre els diferents conceptes de despeses, dins del capítol pressupostari corresponent, respecte del pressupost inicial previst per a l'execució del projecte o l'activitat objecte de l'ajuda, sempre que no s'altere l'import total de la subvenció.  
4. Tota alteració de les condicions que es tinguen en compte per a la concessió o, si és el cas, l'obtenció posteriorment a la presentació de la sol·licitud d'altres subvencions públiques o privades que en conjunt superen el cost del projecte podran donar lloc a la modificació de la resolució de concessió o minoració de la subvenció concedida.  
  
Article 18. Pagament i justificació de les subvencions  
1. Les entitats beneficiàries d'aquestes subvencions tenen l'obligació, de conformitat amb el que disposa l'article 14.1.b de la Llei 38/2003, d'acreditar la realització de l'activitat d'investigació i el compliment de la finalitat que determine la concessió i el gaudi de la subvenció.  
2. La sol·licitud de pagament de la subvenció i la seua justificació s'ha de dirigir a la Direcció General de Transició Ecològica i es podrà fer una vegada els objectius del projecte subvencionable objecte de l'ajuda s'hagen aconseguit. En tot cas, s'estableix com a data límit per a presentar la sol·licitud de pagament i la seua justificació el 30 de novembre de l'exercici corresponent.  
Per a presentar la sol·licitud de pagament de la subvenció, s'han d'utilitzar el model i els formularis habilitats en la seu electrònica de la Generalitat.  
3. Les entitats beneficiàries estaran obligades a aportar, abans que expire el termini que en la convocatòria de l'exercici pressupostari corresponent es fixe, amb la sol·licitud de pagament, la següent documentació, d'acord, si és el cas, amb les instruccions que es puguen dictar:  
  
a) Una memòria de justificació cientificotècnica signada per la persona investigadora principal o les persones investigadores principals del projecte, que justifique el compliment de les condicions imposades en la concessió de l'ajuda, amb la indicació, com a mínim, de les activitats realitzades, dels resultats obtinguts i del grau de compliment de l'obligació de l'accés obert a les publicacions a les quals done lloc el projecte finançat, quan siga aplicable. Així com de la consecució dels objectius marcats en la memòria cientificotècnica aportada amb la sol·licitud d'ajuda, els impactes generats i sobre l'efectiu compliment del pla de treball aportat.  
b) Una memòria econòmica justificativa signada per la persona investigadora principal o les persones investigadores principals del projecte del cost de les activitats realitzades, que contindrà:  
- Una llista classificada de les despeses i inversions del projecte, la classe de cost elegible, amb la identificació de la part creditora i del document, el seu import, la data d'emissió i, si és el cas, la data de pagament. En cas que la subvenció s'atorgue d'acord amb un pressupost, s'hi han d'indicar les desviacions esdevingudes i, respecte de l'instrumental, el material i els equips, el cost d'amortització imputable al període subvencionable.  
- Justificants de despesa, segons s'indique en la notificació de concessió de l'ajuda, a través de factures que hauran de complir el que disposa el Reglament pel qual es regulen les obligacions de facturació, aprovat pel Reial decret 1619/2012, de 30 de novembre i la resta de normativa vigent. Les despeses presentades en la justificació hauran de documentar-se mitjançant factures pagades íntegrament. Aquest requisit s'aplicarà amb independència del percentatge d'imputació d'una despesa al projecte; per tant, les factures parcialment pagades no seran admeses.  
- Justificants de pagament. Els pagaments només s'admetran si estan realitzats a través d'entitat financera, i es justificaran mitjançant la presentació de la còpia de la transferència bancària que acredite l'eixida efectiva dels fons. Queden exclosos els pagaments realitzats en efectiu o per caixa. En cas que l'ordre de transferència siga global i, per tant, estiga referida a diversos justificants de despesa, relacionats o no amb el projecte, serà necessari acompanyar una llista d'aquests degudament detallada, en la qual consten la persona o l'entitat destinatària, la identificació del justificant de la despesa (el número de la factura o el concepte d'aquesta) i l'import pagat. Només es consideraran vàlids els justificants de pagament que acrediten que el pagament s'ha realitzat per l'entitat sol·licitant de l'ajuda. En el compte d'origen ha de constar com a titular l'entitat beneficiària de l'ajuda. No s'acceptaran els documents de pagament que, fins i tot seguint els requisits formals assenyalats anteriorment, no permeten identificar clarament a quines factures estan vinculats.  
c) Un certificat de la persona que exerceix la representació legal de l'entitat beneficiària que especifique detalladament altres ingressos o subvencions que hagen finançat el projecte subvencionat amb la indicació de l'import i la seua procedència, així com el caràcter compatible amb la present ajuda, i l'import de les ajudes rebudes respecte del mateix projecte i actuacions subvencionades, així com el percentatge respecte del seu cost total.  
d) D'acord amb l'article 31.3 de la Llei 38/2003, quan l'import de la despesa subvencionable supere les quanties que estableix la Llei 9/2017, de 8 de novembre, per al contracte menor, l'entitat beneficiària haurà de sol·licitar, com a mínim, tres ofertes de diferents proveïdors o proveïdores amb caràcter previ a la contractació del compromís per a l'obra, la prestació del servei o el lliurament del bé, llevat que, per les característiques especials que té, no hi haja en el mercat un nombre suficient d'entitats que el facen, presten o subministren, la qual cosa s'haurà de justificar, així com, si és el cas, un informe justificatiu d'elecció de l'oferta menys econòmica. L'elecció entre les ofertes presentades, que hauran d'aportar-se en la justificació, es farà segons criteris d'eficiència i economia, i s'ha de justificar expressament en una memòria l'elecció quan no recaiga en la proposta econòmica més avantatjosa.  
  
Quan l'entitat beneficiària estiga sotmesa a la Llei 9/2017, de 8 de novembre, de contractes del sector públic, haurà de sotmetre's al que disposa aquesta. En aquest cas, quan les quanties estan dins dels imports màxims establits per aquesta norma per al contracte menor, l'entitat beneficiària haurà de sol·licitar, com a mínim, tres ofertes de diferents proveïdors o proveïdores amb caràcter previ a la contractació del compromís per a l'obra, la prestació del servei o el lliurament del bé, llevat que, per les característiques especials que té, no hi haja en el mercat un nombre suficient d'entitats que el facen, presten o subministren, la qual cosa s'haurà de justificar, així com, si és el cas, aportar un informe justificatiu d'elecció de l'oferta menys econòmica. I, quan se superen les quanties que estableix la Llei 9/2017, de 8 de novembre, per al contracte menor, s'haurà d'aportar una llista certificada i la còpia dels contractes subscrits per a la realització de les actuacions objecte d'ajuda, així com la documentació justificativa del procediment de contractació: l'adreça web del perfil del contractant, plecs, anuncis de licitació i formalització de contractes, i acords de l'òrgan de contractació.  
  
e) Si és el cas, la carta de pagament de reintegrament en el cas de romanents no aplicats, així com dels interessos derivats d'aquests.  
f) Per a la justificació de les despeses de personal efectuades, s'han de presentar les còpies dels contractes i de les nòmines, acompanyades dels butlletins de cotització RLC i RNT del personal contractat i d'informes horaris signats per les mateixes persones ocupades.  
g) En qualsevol cas, les entitats beneficiàries han de custodiar totes les factures i altres documents que acrediten les despeses i els pagaments objecte de l'ajuda en què hagen incorregut. En aquest sentit, hauran de conservar els documents justificatius de les despeses corresponents, amb la inclusió dels documents electrònics, mentre puguen ser objecte d'actuacions de comprovació i control.  
h) Totes les entitats han d'aportar una declaració responsable acreditativa dels aspectes següents:  
- El compliment de les obligacions que estableix la Llei 38/2003.  
  
- Respecte dels costos d'instrumental, material i equips, una declaració responsable del fet que la utilització d'aquest instrumental i material es destinarà al projecte i el cost i l'amortització d'aquest s'ha de referir al període subvencionable de la corresponent convocatòria, de conformitat amb les normes de comptabilitat generalment acceptades i d'acord amb la normativa en matèria de subvencions.  
- Duració del projecte.  
Les entitats que estiguen exemptes d'IVA hauran de remetre el certificat acreditatiu d'aquest extrem.  
- Declaració responsable que l'IVA practicat pot ser despesa subvencionable per no ser susceptible de recuperació.  
- Acreditació del compliment de les normes de publicitat en matèria de subvenció exigides segons l'article 18 de la Llei 38/2003. A aquest efecte, caldrà aportar material gràfic (fotografies, exemplars de publicacions, etc.) que evidencie el compliment d'aquestes normes.  
  
4. L'òrgan concedent podrà elaborar instruccions d'execució i justificació aclaridores que despleguen el que estableixen aquestes bases reguladores i la convocatòria. Aquestes instruccions es faran públiques en la seu electrònica de la Generalitat.  
5. Segons estableix l'article 70.3 del Reial decret 887/2006, de 21 de juliol, pel qual s'aprova el Reglament de la Llei 38/2003, transcorregut el termini establit de justificació sense haver-se presentat aquesta davant de l'òrgan administratiu competent, aquest requerirà a l'entitat beneficiària que, en el termini improrrogable de quinze dies, la presente. La falta de presentació de la justificació en el termini establit en aquest apartat portarà amb si l'exigència del reintegrament, en correspondència amb l'article 92.1 del Reial decret 887/2006, de 21 de juliol, que regula el reintegrament per incompliment de l'obligació de justificació.  
  
6. Les subvencions s'abonaran a les entitats beneficiàries en els termes que s'establisquen en la corresponent convocatòria i el que estableix en la present ordre.  
El pagament quedarà condicionat al fet que existisca constància per part de l'òrgan gestor que l'entitat beneficiària compleix tots els requisits assenyalats en l'article 34.5 de la Llei 38/2003, i a l'efectiva realització i justificació del projecte subvencionat. Així mateix, els pagaments podran condicionar-se a la presentació de la documentació que s'exigisca en la convocatòria o en les resolucions de concessió. Respecte del compliment dels objectius cientificotècnics, se sol·licitarà un informe de seguiment.  
Així mateix, les entitats beneficiàries es comprometen a facilitar les inspeccions i comprovacions que, si és el cas, s'efectuen.  
7. La direcció general competent en matèria de transició ecològica exercirà les funcions d'autorització de pagaments, així com la pràctica dels controls necessaris.  
8. Serà procedent el reintegrament de l'ajuda percebuda, així com els interessos de demora corresponents, en els casos que preveuen els articles 36 i 37 de la Llei 38/2003 i aquest es regirà pel que disposa el títol II d'aquesta, i el títol III del Reial decret 887/2006, de 21 de juliol, previ l'oportú expedient d'incompliment.  
9. Es produirà la pèrdua del dret al cobrament total o parcial de la subvenció en el cas de falta de justificació o si concorre qualsevol de les causes de reintegrament de l'art. 37 de la Llei 38/2003, així com en el cas d'incompliment, siga en el moment de la seua concessió o de manera sobrevinguda, dels requisits que estableix l'art.13 de la Llei 38/2003, per a tindre la condició de part beneficiària, sense perjudici de les causes d'invalidesa de l'art. 36 de la Llei 38/2003.  
En aquests casos, es requerirà a l'entitat beneficiària que aporte la documentació en el termini de 15 dies hàbils des de l'endemà de la notificació del requeriment. La no aportació comportarà la pèrdua del dret al cobrament de l'ajuda.  
  
Article 19. Seguiment i control de les actuacions  
1. L'òrgan concedent durà a terme el seguiment o la comprovació del compliment dels objectius cientificotècnics de les actuacions segons el que preveuen aquestes bases.  
2. La persona titular de la direcció general competent en matèria de transició ecològica aprovarà un pla de control per a garantir la realització material de l'activitat subvencionada. Aquest pla de control suposarà, sobre una mostra aleatòria d'expedients, una anàlisi a posteriori i de qualitat, consistent en l'avaluació de l'expedient complet una vegada finalitzat el període de subvenció i presentada la documentació obligatòria per les entitats beneficiàries.  
Addicionalment, l'òrgan concedent podrà designar, si és el cas, els òrgans, les comissions o les persones expertes que estime necessaris per a dur a terme les actuacions oportunes de seguiment i comprovació de l'aplicació de la subvenció.  
3. La persona beneficiària estarà sotmesa a les actuacions de comprovació que haja d'efectuar l'òrgan concedent, així com a les de control per la Intervenció General de la Generalitat i per la Sindicatura de Comptes.  
  
Article 20. Règim sancionador  
El règim sancionador s'aplicarà per la comissió d'infraccions administratives previstes en la normativa bàsica estatal als subjectes que en siguen responsables i es regirà pel que disposa el capítol IV del títol X de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions.  
  
  
  
TÍTOL II  
Protecció de dades de caràcter personal  
  
Article 21. Protecció de dades de caràcter personal  
1. La gestió de les ajudes que preveuen aquestes bases comporta el tractament de dades de caràcter personal relatives a representants, que cal complir amb les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En el disseny dels formularis de la sol·licitud i aportació documental i en les publicacions i altres actes administratius, s'han de tindre en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals són tractades.  
3. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
Quan s'aporten dades de caràcter personal de terceres persones en el procediment administratiu, caldrà informar-les, en els termes que estableix l'apartat 3 d'aquest article, dels punts següents:  
  
- La comunicació d'aquestes dades a l'Administració per a tractar-les en l'àmbit de les seues competències i d'acord amb els fins del procediment.  
- La possibilitat que l'Administració faça consultes relacionades amb les seues dades per a comprovar, entre altres aspectes, la veracitat d'aquestes. Si aquesta consulta requereix autorització per llei per part de les persones les dades de les quals es consultaran, l'entitat beneficiària ha d'haver recaptat aquesta autorització, que ha d'estar disponible a requeriment de l'Administració en qualsevol moment.  
- De la possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
4. En tota la gestió de les ajudes es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció a mal accidental, mitjançant l'aplicació de mesures tècniques o organitzatives apropiades, de manera que s'aconseguisca la integritat i confidencialitat de les dades.  
  
  
TÍTOL III  
Transparència, subministrament d'informació i dades obertes  
  
Article 22. Transparència, subministrament d'informació i dades obertes  
1. Les entitats públiques han de complir amb les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, els corresponen com a entitat pública.  
2. Les entitats privades beneficiàries de la subvenció hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, s'han de publicar en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es farà per mitjà de la pàgina web de l'entitat, o bé mitjançant la plataforma TEP-Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
Aquesta informació s'ha de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant, almenys, quatre anys naturals. 3. Sense perjudici de les obligacions que preveuen els apartats anteriors, totes les entitats beneficiàries de subvenció han de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals, i qualsevol altre mitjà de publicitat que es faça de l'activitat subvencionada.  
  
4. Totes les entitats beneficiàries de subvencions estan obligades a subministrar a l'entitat concedent, amb requeriment previ, tota la informació que siga necessària perquè complisca les obligacions que preveu la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest s'haja atés, l'òrgan que ha fet el requeriment podrà acordar, amb advertiment i audiència previs a la part interessada, la imposició de multes coercitives en els termes que preveu l'article 5 de la Llei 1/2022, de 13 d'abril.  
  
5. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
  
  
DISPOSICIÓ ADDICIONAL  
  
Única. Incidència pressupostària  
D'acord amb l'article 26, punt 3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, l'aprovació d'aquestes bases no podrà suposar un increment de cost econòmic en el pressupost de la Generalitat Valenciana. Seran les convocatòries corresponents les que, d'acord amb la Llei 1/2015, de 6 de febrer, recolliran les línies a les quals s'imputa el pagament de les subvencions, així com l'import global màxim destinat a abonar-les.  
  
  
  
DISPOSICIONS FINALS  
  
Primera. Delegació  
En virtut d'aquesta ordre, es delega la persona titular de la Direcció General de Transició Ecològica per a:  
- La resolució de la concessió i pagament d'aquestes ajudes.  
- L'aprovació de les modificacions necessàries respecte al projecte subvencionable, posteriors a la viabilitat i a la presentació de sol·licituds, degudament justificades i necessàries.  
- Totes les resolucions que calga dictar quant a la minoració o el reintegrament d'aquestes ajudes.  
  
Segona. Habilitació  
S'autoritza la persona titular de l'òrgan directiu competent en matèria de transició ecològica perquè dicte les resolucions i les instruccions necessàries per a l'aplicació i la interpretació d'aquesta ordre, i es delega en la mateixa persona la resolució d'incidències que puguen produir-se amb posterioritat a la resolució de les subvencions, incloent-hi els errors materials, aritmètics o de fet.  
  
Tercera. Entrada en vigor  
Aquesta ordre entrarà en vigor l'endemà del dia en què es publique en el Diari Oficial de la Generalitat Valenciana.  
  
València, 30 de juny de 2023  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
ISAURA NAVARRO CASILLAS